Niektoré problémy pretrvávajú, najmä v prípade integrovania veternej energie na mori (OWE) do elektrizačnej sústavy a zachytávania a ukladania CO2. Je to najmä z dôvodu vysokých nákladov na nové technológie a finančného rizika, ktoré je vyššie, než sa pôvodne predpokladalo.

K dnešnému dňu sa predpokladá, že väčšina z ôsmich pokračujúcich projektov by sa mala dokončiť v priebehu rokov 2015 a 2016, pričom sa očakáva, že len dva projekty potrvajú až do roku 2018 a 2019.

rozsiahle testovanie, výrobu a rozmiestňovanie inovačných turbín a základových štruktúr na mori (6 projektov) a

rozvoj modulárnych riešení integrovania veľkých objemov výroby elektrickej energie z vetra do siete (3 projekty).

Tri z deviatich projektov boli dokončené a dva boli ukončené predčasne. Celkovo bolo na projekty vyplatených 237 603 431 EUR.

2.2 Doterajší pokrok podľa odvetví

2.2.1 Pokrok v oblasti inovačných turbín a základových štruktúr na mori

Projekt Nordsee Ost sa oneskoril v dôsledku kombinácie zlých poveternostných podmienok v rokoch 2014/15 a technických otázok týkajúcich sa pripojenia k sústave a veterných turbín. Udelilo sa predĺženie do konca roka 2015.

Veterná farma na mori a centrum využívania veternej energie pri meste Aberdeen majú aj naďalej značné ťažkosti s realizáciou. Projekt v Aberdeene sa oneskoril v dôsledku ťažkosti so získaním povolení na mori i na pevnine (boli právne napadnuté). Najlepším odhadom na konečné investičné rozhodnutie je štvrtý štvrťrok 2016 (s uvedením v roku 2019). Projektu Global Tech I sa nepodarilo nájsť spoluinvestora. Komisia preto v apríli 2015 potvrdila ukončenie tohto projektu so spätnou platnosťou od 1. januára 2014.

2.2.2 Pokrok v oblasti sieťovej integrácie veternej energie

Jeden z projektov, HVDC Hub, bol ukončený. Dva zvyšné projekty, Kriegers Flak a Cobra Cable, po niekoľkoročných ťažkostiach týkajúcich sa technológie a nákladov pokračujú.

V prípade projektu Kriegers Flak je nový návrh spoločností zlučiteľný s EEPO. Projektoví partneri prijali konečné investičné rozhodnutie na základe nových technických koncepcií podpísaním aktualizovanej dohody o spolupráci v januári 2015. Sprevádzkovanie prepojenia na šírom mori sa plánuje do konca roku 2018.

V prípade projektu Cobra Cable sa dohoda o grante zmenila a akcia sa predĺžila do decembra 2017. Bolo iniciované verejné obstaranie meničov a kábla a zákazka by sa mala zadať v novembri 2015. Konečné investičné rozhodnutie bude prijaté v druhom štvrťroku 2016, ak budú zabezpečené všetky potrebné povolenia týkajúce sa trasovania a zmluvy s dodávateľmi kábla a meničových staníc sa zmestia do rozpočtu 621 miliónov EUR. Ak budú splnené tieto podmienky, prepojenie by malo byť v prevádzke o dva roky neskôr.

3. Zachytávanie a ukladanie oxidu uhličitého (CCS)

Podprogram EEPO pozostával zo 6 projektov a podpory vo výške 1 miliardy EUR, ktoré sa majú zamerať na podporu plného procesu zachytávania, dopravy a ukladania oxidu uhličitého.

Jeden projekt sa dokončil a jeho výsledkom je vybudovanie prevádzkyschopných pilotných zariadení na zachytávanie, dopravu a ukladanie CO2. Tri projekty boli ukončené predčasne. Dva projekty stále pokračujú. Na tieto projekty bolo vyplatených 426 982 066 EUR.

Pokrok pri projektoch CCS

Zvyšné dva projekty, ROAD (Holandsko) a Don Valley (Spojené kráľovstvo), naďalej čelia značným ťažkostiam pri získavaní finančných prostriedkov potrebných na výstavbu a prevádzku.

V prípade projektu Don Valley sa dosiahol značný pokrok, pokiaľ ide o rozvoj infraštruktúry na dopravu a ukladanie CO2, ktorá by sa mala využívať spoločne s projektom White Rose spolufinancovaným z programu NER300, ako aj s prípadnými ďalšími projektmi CCS v regióne Humber. Naopak, budúcnosť elektrárne využívajúcej technológie CCS plne závisí od získania prevádzkovej podpory z programu Spojeného kráľovstva „Contract for Difference“. Vláda Spojeného kráľovstva v auguste 2014 uverejnila politický dokument, v ktorom opisuje svoje ďalšie kroky v oblasti CCS, súčasťou ktorých je aj rozvoj programu „Contract for Difference“ vhodného pre projekty CCS ako Don Valley. Komisia bude pokračovať v rokovaniach s partnermi projektu aj s vládou Spojeného kráľovstva o harmonograme projektu a vyhliadkach na dosiahnutie pozitívneho konečného investičného rozhodnutia. Bude rokovať aj o zmene dohody o grante, aby bol zohľadnený oneskorený vývoj programu „Contract for Difference“ a plánovanej novej technológie zachytávania CO2 po tom, čo funkciu koordinátora projektu prebral v decembri 2014 nový investor.

V prípade projektu ROAD spôsobili nízke ceny CO2 rozdiel vo financovaní v porovnaní s pôvodnými výpočtami. Európska komisia vynaložila značné úsilie, aby spojila príslušné členské štáty, dotknutých priemyselných partnerov a Nórsko s cieľom nájsť riešenie. Výsledkom tohto úsilia bolo to, že projekt skúmal alternatívne riešenie skladovania, ktoré sa medzičasom stalo dostupným a ktorým by sa významne znížili náklady na dopravu a ukladanie CO2 v dôsledku jeho umiestnenia bližšie k brehu. Komisia dostala aj konkrétne vyjadrenie záujmu o vytvorenie siete Európskeho výskumného priestoru ERA-NET spolufinancovaného v rámci programu Horizont 2020 na podporu prevádzky a plného využitia potenciálu šírenia projektu, ktorý by mohol byť prvým projektom v Európe predvádzajúcim uplatnenie technológie CCS po spaľovaní v uhoľnej elektrárni na komerčnej úrovni. To by zároveň znamenalo úspešné predvedenie technológie schopnej zrenovovať existujúce uhoľné elektrárne.

III. EURÓPSKY FOND ENERGETICKEJ EFEKTÍVNOSTI (FOND EEE)

Vo decembri 2010 bolo z Európskeho energetického programu pre oživenie (EEPO) vyčlenených 146,3 milióna EUR na finančný nástroj podporujúci udržateľné energetické projekty. Suma 125 miliónov EUR sa použila ako príspevok EÚ na Európsky fond energetickej efektívnosti vytvorený v júli 2011, ktorý doteraz dosiahol celkovo 265 miliónov EUR , spolu s grantovým nástrojom technickej pomoci s rozpočtom 20 miliónov EUR a sumou 1,3 milióna EUR určenou na činnosti zamerané na zvyšovanie informovanosti.